**O b r a z l o ž e n j e**

**Nacrta prijedloga Odluke o izmjenama Odluke o stipendiranju**

**darovitih učenika srednjih škola i studenata**

Sukladno odredbi članka 46. Statuta grada Rijeke („Službene novine Primorsko-goranske županije” broj 24/09, 11/10 i 5/13 i „Službene novine Grada Rijeke” broj 7/14, 12/17, 9/18, 11/18 - pročišćeni tekst, 2/20 i 3/21) Gradsko vijeće Grada Rijeke donosi odluke i druge opće akte kojima se uređuju pitanja iz samoupravnog djelokruga Grada Rijeke. Na temelju predmetne odredbe Gradsko vijeće Grada Rijeke donijelo je na sjednici 14. srpnja 2016. godine Odluku o stipendiranju darovitih učenika srednjih škola i studenata (“Službene novine Grada Rijeke” broj 10/16).

Ovom se Odlukom utvrđuju uvjeti i kriteriji za stjecanje prava na dodjelu stipendija darovitim učenicima srednjih škola i studentima, postupak za dodjelu stipendija te prava i obveze korisnika stipendija grada Rijeke.

Na temelju zakonskih i statutarnih ovlasti Gradsko vijeće Grada Rijeke na sjednici 27. listopada 2022. godine, donijelo je Odluku o ustrojstvu upravnih tijela Grada Rijeke („Službene novine Grada Rijeke” broj 12/22) pa se tekst Odluke o stipendiranju darovitih učenika srednjih škola i studenata predlaže uskladiti s ovim aktom.

Odredbom članka 23. stavka 1. Odluke o stipendiranju darovitih učenika srednjih škola i studenata propisano je da učenik/student ne može u vrijeme sklapanja ugovora o stipendiranju niti za vrijeme njegova trajanja primati niti jednu drugu stipendiju. U praktičnoj primjeni predmetne odredbe često se događalo da učenici/studenti koji su potpisali s Gradom Rijekom ugovor o stipendiranju naknadno postanu korisnici neke druge stipendije zbog boljih financijskih uvjeta pa je ugovor o stipendiji valjalo raskinuti te je učenik/student bio dužan izvršiti povrat cjelokupnog iznosa primljene stipendije u odnosnoj školskoj/akademskoj godini, a sve sukladno članku 23. stavku 3. predmetne odluke. U cilju okvirnog vremenskog usklađivanja objava natječaja Grada Rijeke i ostalih natječaja za dodjelu stipendija iz javnih izvora, pristupilo se izmjenama Odluke u dijelu mogućnosti produženja roka za objavu natječaja do kraja kalendarske godine u kojoj se objavljuje natječaj. Navedeno bi usklađenje rokova s drugim stipendijama iz javnih izvora doprinijelo smanjenju broja neraspodijeljenih stipendija Grada Rijeke, odnosno povećalo broj stipendiranih studenata na godišnjoj razini.

Iz tog razloga predlaže se izmijeniti i članak 7. stavak 2. predmetne Odluke te ostaviti mogućnost produženja roka u kojem se objavljuje javni natječaj na temelju kojeg se dodjeljuju gradske stipendije (do kraja kalendarske godine), s intencijom da se utvrdi koji su učenici/studenti postali korisnici drugih stipendija koje se financiraju iz javnih izvora (županijskih, državnih), kako ne bi došlo do upražnjenih mjesta, točnije neutrošenih sredstava rezerviranih u gradskom proračunu za tu namjenu.

Nadalje, smatramo potrebnom ublažiti uvjete pod kojima daroviti učenici srednjih škola i studenti mogu biti korisnici predmetnih stipendija, pa se predlaže dosadašnji tekst po kojem učenik/student ne može u vrijeme sklapanja ugovora o stipendiranju niti za vrijeme njegova trajanja primati niti jednu drugu stipendiju, izmijeniti na način da učenik/student ne može u vrijeme sklapanja ugovora o stipendiranju niti za vrijeme njegova trajanja primati niti jednu drugu stipendiju koja se financira iz javnih izvora.

U nastavku se daje obrazloženje po pojedinim člancima predložene Odluke:

* **Članak 1.**

Ovim se člankom u tekst odluke implementira naziv novog Upravnog odjela Grada Rijeke u skladu s Odlukom o ustrojstvu upravnih tijela Grada Rijeke („Službene novine Grada Rijeke” broj 12/22).

* **Članak 2.**

Ovim se člankom omogućuje nadležnom upravnom odjelu da raspiše javni natječaj za dodjelu stipendija najkasnije do kraja kalendarske godine za tekuću školsku/akademsku godinu.

* **Članak 3.**

Ovim je člankom uvjet da korisnik stipendije ne može u vrijeme sklapanja ugovora o stipendiranju niti za vrijeme njegova trajanja primati niti jednu drugu stipendiju ublažen na način da isti ne može u vrijeme sklapanja ugovora niti za vrijeme njegova trajanja primati niti jednu drugu stipendiju koja se financira iz javnih izvora. Propisan je i rok od 15 dana od dana potpisivanja ugovora u kojem je učenik/student korisnik druge stipendije koja se financira iz javnih izvora dužan obavijestiti nadležni upravni odjel Grada o odustajanju od stipendije Grada Rijeke.

* **Članak 4.**

Ovim je člankom u cijelom tekstu Odluke riječ „Odjel“ u određenom padežu zamijenjena riječima: „Upravni odjel“ u odgovarajućem padežu, a sve u skladu s Odlukom o ustrojstvu upravnih tijela Grada Rijeke („Službene novine Grada Rijeke” broj 12/22).

* **Članak 5.**

Ovim se člankom određuje stupanje na snagu predložene Odluke osmoga dana od dana objave u “Službenim novinama Grada Rijeke".

Zakonom o pravu na pristup informacijama („Narodne novine“ broj 25/13, 85/15 i 69/22) propisana je obveza jedinica lokalne samouprave da u svrhu savjetovanja s javnošću javno objave na internetskim stranicama nacrte općih akata kojima se uređuju pitanja od značenja za život građana. Ocjenjujući značaj sadržaja ovog akta takvim, Gradonačelnik ga je uvrstio u Plan savjetovanja s javnošću u 2023. godini. Cilj predloženog savjetovanja je dobivanje povratnih informacija od zainteresirane javnosti.